## L’IVC programa en l’Auditori de Castelló el concert del violoncel·lista Matthieu Saglio

*** El músic francés oferix el seu repertori este dissabte 13 de desembre, a les 19:30 hores
* Matthieu Saglio presenta un espectacle en el qual el violoncel clàssic es fusiona amb sons del món i *sampler* en directe**

L’Auditori de Castelló, espai propi de l’Institut Valencià de Cultura (IVC), rep este dissabte 13 de desembre, a les 19:30 hores, el violoncel·lista Matthieu Saglio, dins de l’abonament de tardor del recinte.

Amb centenars de concerts en 40 països, Matthieu Saglio és un reconegut músic que ara presenta un espectacle en el qual el violoncel clàssic es fusiona amb sons del món: ecos de catedrals, *souks* del Magreb, tango i flamenc. A més, gràcies a l’ús del *sampler*, crea harmonies en directe.

Matthieu Saglio és un músic francés de *jazz* i de *world music*, violoncel·lista i compositor, establit a València. Matthieu Saglio va descobrir el violoncel seguint la via clàssica i va ser medalla d’or en el Conservatori de Rennes, França, en 1995, però prompte va defugir l’academicisme i es va acostar al *jazz*, per a després iniciar-se en nombroses músiques del món. La seua capacitat per a integrar llenguatges musicals variats per a construir el seu propi univers prompte s’ha convertit en el seu segell personal.

Les entrades per als concerts en l’Auditori de Castelló i tota la programació de l’espai es poden trobar en la [pàgina web](https://ivc.gva.es/val/ivc-val).

Fecha: 12/12/2025